Báthori Csaba

*Dissipatio humani generis*

Egymagam elhalok, amikor

török a reményből. Dolgoznom kell

magamon végig, a mélyben és a

világ tetején. De nehéz a tevés

és semmittevés, mert nem ismerem

saját életemet. Ó időzsugorító esti

órák. Egymagam feltámadok,

amikor reményre és alvásra

osztom napjaim. Minden egyes

órám túléli a mítoszokat, saját

életemben is úgy nehézkedem,

mint egy gondolkodó kő. Itt

pontos árnya van a mulasztásnak

és a szenvedésnek. Örökké szégyellem

magam, mintha anyámat nézném

örökké. Erőm a másság talányaiból,

a kereszthuzatban didergő dolgok

mozdulataiból, kevés angyal

dalocskáiból táplálkozik. Minden

pontnál úgy tűnik, életem átáll

a némasághoz. Az ív itt is: előbb a

szeméremcsont tülekedése, majd

a szív közömbös középkora,

aztán a száraz öregség olaja. A

végén minden parancsolat egymásra

hasonlít. Milyen varázslat lemorzsolódni

a szilárd érzelmi felületekről. Nem

kellemetlen dolog eltűnni. Sőt édes,

mégha végleges is. Édes nem látni

mást, csak a sárkérges többséget,

a sötétség birtokában hajthatatlan

világtalanokat. Ahová eltűnnek, ott

élnek a volt-nincs-van erejével,

egyetlen túl-érzék delejében. Nincs

titkuk, mert már változatlanok.